b'\n_START_ARTICLE_\nBart Conner\n_START_PARAGRAPH_\nBarthold Wayne (Bart) Conner (s. 28. maaliskuuta 1958 Chicago, Illinois) on entinen yhdysvaltalainen telinevoimistelija ja olympiavoittaja. Eri telineist\xc3\xa4 h\xc3\xa4n hallitsi parhaiten nojapuut. _NEWLINE_Conner kilpaili 18-vuotiaana Montr\xc3\xa9alin 1976 olympialaisissa ja sijoittui telinevoimistelun joukkuekilpailussa seitsem\xc3\xa4nneksi. Henkil\xc3\xb6kohtaisissa pisteiss\xc3\xa4 h\xc3\xa4n oli 46:s. Fort Worthin MM-kilpailuissa 1979 h\xc3\xa4n voitti kultaa nojapuilla sek\xc3\xa4 saavutti pronssia joukkuekilpailussa ja hypyss\xc3\xa4. Moskovan 1980 olympialaisiin h\xc3\xa4n ei voinut osallistua Yhdysvaltain boikotin vuoksi. Los Angelesin 1984 olympialaisissa h\xc3\xa4n voitti kultaa joukkuekilpailussa sek\xc3\xa4 pistein 19,950 nojapuilla. Permannolla h\xc3\xa4n sijoittui viidenneksi 19,675 pisteell\xc3\xa4 ja moniottelussa kuudenneksi 118,350 pisteell\xc3\xa4. _NEWLINE_Bart Conner avioitui romanialaisen voimistelun olympiavoittajan Nadia Com\xc4\x83necin kanssa.'